Hamilton kap F1-legendes oor ‘onkunde’Sebastian Vettel (links) en Lewis Hamilton voor die wedren. (Foto: Mark Thompson/Pool via AP) Die huidige wêreldkampioen Lewis Hamilton is weer eens in die media nadat hy onder meer vir F1-legendes soos sir Jackie Stewart en Mario Andretti as onkundig bestempel het weens hul gebrekkige steun vir sy veldtog teen rassisme. Die 35-jarige Hamilton – wat al hoe nader aan Michael Schumacher se rekord vir die suksesvolste F1-renjaer in die geskiedenis van die sport kruip – is uitgesproke oor die Black Lives Matter-beweging, terwyl hy vir meer gelykheid en inklusiwiteit in die sport vra. In die afgelope paar wedrenne het sommige renjaers die knie gebuig, terwyl ander dit nie gedoen het nie. Dié toedrag van sake het Hamilton genoop om te eis dat F1-base meer moet doen om die boodskap doeltreffend oor te dra. Hierop het die 80-jarige Andretti gereageer en gesê dat Hamilton daarteen moet waak om nie militant in sy optredes te word nie. “Ek het baie respek vir Lewis, maar is dit nodig om militant te word? Hy is nog altyd aanvaar en het almal se respek verdien,” het Andretti, wat in 1978 die wêreldkampioen was, gesê. “Ek voel dat alles ’n bietjie pretensieus is en dat dit ’n probleem skep wat nie bestaan nie.” Hamilton het onmiddellik teruggekap en gesê dat Andretti onkundig is. “Dit is teleurstellend, maar ongelukkig die werklikheid. Van die ouer generasies wat vandag steeds ’n stem in die sport het, kan net nie erken dat daar ’n probleem is nie. Hierdie doodeenvoudige onkunde sal my nie keer om op verandering aan te dring nie,” het Hamilton gesê. Sir Jackie Stewart. Foto: Facebook. Dan het die legendariese Skotse renjaer sir Jackie Stewart gesê dat daar nie soveel weerstand gebied word as wat Hamilton dink nie. “Hy is taamlik uitgesproke oor hierdie dinge, tog dink ek daar is nie só ’n groot probleem nie. Niemand sal teenstand bied as iemand slim is en goed is met wat hulle doen nie; jy sal in F1-kringe aanvaar word,” het die driedubbele wêreldkampioen gesê. Nodeloos om te sê was Hamilton ook teleurgesteld met Stewart se kommentaar. Die Britse ster het verder gekla dat daar nie genoeg tyd vir renjaers was om die knie voor die afgelope naweek se wedren in Boedapest te buig nie.